Ødegaard til Madrid - tidenes norske overgang
Det lukter ikke at 16-åringen skal til Spania på treningsopphold så lenge Real møter naboen Atletico i cupkamp i kveld. Det lukter ramme alvor: At det er en avtale som skal signeres når han for andre gang på 66 dager blir hentet ned til Spania med privatfly. Les også: Martin til Madrid for å bli Real-spiller Det blir i tilfelle tidenes norske fotballovergang. Det var selvsagt stort da Solskjær, Johnsen og Berg kom til United på 1990-tallet og at Liverpool hadde norske spillere mellom 1992 og 2008. Klubbvandringen til Carew og Flo involverte fryktelig mye penger. Men ingen av disse overgangene kan måle seg med at en 16-årig landslagsspiller fra Drammen blir den første norske spilleren i Real Madrid – den eneste klubben med 10 seire i Champions League og serievinnercupen. Det virker på alle måter fornuftig om en avgjørelse blir tatt nå. I tillegg til den velkjente runden han denne høsten har tatt mellom seks Champions League-klubber hadde Ødegaard – før han ble seniorspiller - tidligere hatt treningsopphold i Bayern München, Manchester United og Stuttgart. Martin Ødegaard må ha sett nok. En Real-kontrakt betyr i tilfelle det tidligere bebudede Ajax-oppholdet i januar går ut. Det ser ikke ut som Ødegaard velger den klubben som har utviklet både Sveriges og Danmarks største fotballstjerne, Zlatan Ibrahimovic og Christian Eriksen. Mange skjønner ikke det og flere stusser nok også om Bayern-trener Pep Guardiola ikke når frem med sitt forsøk. Real Madrid er en gigantisk klubb besatt av midtbanespillere som Kroos, Modric, Rodriguez, Isco, Illarramendi og Sami Khedira. Bare tre av de syv får plass samtidig. Det er litt vanskelig å se at Martin Ødegaard skal dunke ut over halvparten av disse gutta i løpet av året. Men far og sønn har gjennom hele høsten predikert at utvikling er det viktigste. Da går jeg ut fra at hovedtrener Carlo Ancelotti og president Florentino Perez har gitt dem en plan på hvordan den videre progresjonen skal være – uansett om han skulle bli Real-spiller nå eller til sommeren. Kanskje inneholder den noen tidlige sjanser på A-laget, noe spill for Zinedine Zidanes tett tilknyttede B-lag, en total pakke som sammen med landslagsspill for Norge sikrer at fremdriften blir den samme i 2015 som i 2014. Et valg av Real Madrid vil uansett være svært, svært offensivt og peker egentlig bare i en retning: At Martin Ødegaard selv virkelig tror på at han kan bli en av verdens aller beste fotballspillere.
Når Ødegaard-familien besøker Real Madrid for tredje gang nærmer det seg noe. Antagelig en kontrakt.